SK Úradný vestník Európskej únie C 114/18

Rozsudok Súdneho dvora (tretia komora) z 21. februára 2013 (návrh na začatie prejudiciálneho konania, ktorý podal Ankenævnet for Uddannelsesstøtten — Dánsko) — LN/Styrelsen for Videregående Uddannelser og Uddannelsesstøtte

(Vec C-46/12) (1)

(Občianstvo Únie - Voľný pohyb pracovníkov - Zásada rovnosti zaobchádzania - Článok 45 ods. 2 ZFEÚ - Nariadenie (EHS) č. 1612/68 - Článok 7 ods. 2 - Smernica 2004/38/ES - Článok 24 ods. 1 a 2 - Výnimka zo zásady rovnosti zaobchádzania vzhľadom na príspevok na výživu počas štúdia formou študentských štipendií alebo študentských pôžičiek - Občan Únie, ktorý študuje v hostiteľskom členskom štáte - Výkon zamestnania pred začatím štúdia a po ňom - Hlavný cieľ dotknutej osoby pri svojom vstupe do hostiteľského členského štátu - Vplyv na jeho kvalifikáciu ako pracovníka a na jeho nárok na študentské štipendium)

2013/C 114/26

Jazyk konania: dánčina

Vnútroštátny súd, ktorý podal návrh na začatie prejudiciálneho konania

Ankenævnet for Uddannelsesstøtten

Účastníci konania pred vnútroštátnym súdom

Žalobca: LN

Žalovaný: Styrelsen for Videregående Uddannelser og Uddannelsesstøtte

Predmet veci

Návrh na začatie prejudiciálneho konania — Ankenævnet for Uddannelsesstøtten — Výklad článku 7 ods. 1 písm. c) v spojení s článkom 24 ods. 2 smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) č. 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS (Ú. v. EÚ L 158, s. 77; Mim. vyd. 05/005, s. 46) — Rovnosť zaobchádzania s občanmi Únie — Právna úprava členského štátu, ktorá pre občanov Únie stanovuje možnosť získať príspevok na štúdium, ak sú v tomto členskom štáte pracovníkmi alebo samostatne zárobkovo činnými osobami — Zamietnutie žiadosti o štipendium, ktorú podal občan Únie, ktorý bol v hostiteľskom členskom štáte pracovníkom, keďže cieľom jeho príchodu do tohto členského štátu bolo absolvovať tam najmä štúdium

Výrok rozsudku

Článok 7 ods. 1 písm. c) a článok 24 ods. 2 smernice Európskeho parlamentu a Rady 2004/38/ES z 29. apríla 2004 o práve občanov Únie a ich rodinných príslušníkov voľne sa pohybovať a zdržiavať sa v rámci územia členských štátov, ktorá mení a dopĺňa nariadenie (EHS) č. 1612/68 a ruší smernice 64/221/EHS, 68/360/EHS, 72/194/EHS, 73/148/EHS, 75/34/EHS, 75/35/EHS, 90/364/EHS, 90/365/EHS a 93/96/EHS sa majú vykladať v tom zmysle, že občanovi Únie, ktorý študuje v hostiteľskom členskom štáte a súčasne v ňom vykonáva skutočné a účinné zamestnanie, na základe ktorého mu možno priznať štatút „pracovníka“ v zmysle článku 45 ZFEÚ, nemožno odmietnuť poskytnúť príspevok na výživu počas štúdia priznávaný štátnym príslušníkom tohto členského štátu. Vnútroštátnemu súdu prislúcha vykonať overenie skutkového stavu potrebné na posúdenie, či výkon zamestnaní žalobcu vo veci samej postačuje na to, aby sa mu priznal tento štatút. Okolnosť, že dotknutá osoba vstúpila na územie hostiteľského členského štátu s hlavným zámerom v tomto štáte absolvovať študijný kurz, nie je relevantná na určenie, či má táto osoba štatút „pracovníka“ v zmysle článku 45 ZFEÚ, a teda na to, či má uvedená osoba nárok na takýto príspevok za rovnakých podmienok ako štátny príslušník hostiteľského členského štátu podľa článku 7 ods. 2 nariadenia Rady (EHS) č. 1612/68 z 15. októbra 1968 o slobode pohybu pracovníkov v rámci Spoločenstva.

(1) Ú. v. EÚ C 109, 14.4.2012.